ВЪПРОСИ И ОТГОВОРИ ПО ПРОЦЕДУРА 
№ BG161PO003-2.1.12 „ПОКРИВАНЕ НА МЕЖДУНАРОДНО ПРИЗНАТИ СТАНДАРТИ И ВЪВЕЖДАНЕ НА СИСТЕМИ ЗА УПРАВЛЕНИЕ В ПРЕДПРИЯТИЯТА"
ОТГОВОРИ НА ВЪПРОСИ № 75 - 79, 
ПОЛУЧЕНИ В ПЕРИОДА 07.08.2011 г. – 10.08.2011 г.
И ПУБЛИКУВАНИ НА 17.08.2011 г.
ВЪПРОС № 75)
Въпрос:

Моля за Вашите указания относно коректното отразяване на следните разходи по проект за внедряване на ERP система в съответните раздели и пера на Бюджета – Приложение Б към Насоките по процедура „Покриване на международно признати стандарти и въвеждане на системи за управление в предприятията”:

 Разходи за услуги по предоставяне на професионални съвети и консултации за  предварителен анализ и разработване на ERP система в предприятието, оказана от консултантска компания, различна от доставчика на самата ERP система – услугата включва извършването на анализ на текущите работни процеси и операции в предприятието и изготвянето на детайлен профил на всички модули на ERP системата, която впоследствие ще бъде разработена от избрания доставчик. Целта на тази услуга е разработената и внедрена система да отговаря изцяло на нуждите и спецификата в дейността на предприятието и по тази причина нашите планове са тя да бъде извършена от професионална консултантска компания, различна от доставчика, който технически ще разработи и внедри ERP системата. Моля да потвърдите, че съгласно Насоките този разход е допустим още повече, че те не указват, че услугата по предварителен анализ и тази по разработване и внедряване на ERP системата следва да са извършени от един и същ изпълнител. Разходът за тази услуга в т. 3 от Бюджета ли следва да бъде посочен?

- ​Kъде следва да бъде посочен разхода за разработване, доставка и внедряване на ERP системата – като отделен ред в т. 3 от Бюджета, в която е записано: Разходи за услуги по предоставяне на професионални съвети и консултации за  предварителен анализ, подготовка, изграждане и въвеждане на стандартизирани системи за управление, и/или разработване/внедряване на софтуерни системи за управление на ресурсите в предприятията (ERP системи)...”, или в т. 2 от Бюджета, където е указано, че следва да се отразят разходите за специализиран софтуер, какъвто е всяка ERP система.


Димитър Димитров
07.8.2011 г.

ОТГОВОР № 75)

В т. 2.2.3. „Видове проекти/допустими дейности”, подточка а) Консултантски услуги от Насоките за кандидатстване по процедурата е указано следното: „…предоставяне на професионални съвети и консултации за предварителен анализ и/или разработване и внедряване на софтуерни системи за управление…” 
Предвид това, в случаите, когато кандидатите ползват консултантски услуги по предоставяне на професионални съвети и консултации по отношение на софтуерните системи за управление, независимо от това какво включват тези услуги, като краен резултат от извършването на дейността следва да бъде посочено внедряването на предвидената по проекта софтуерна система. В този смисъл, във Вашия случай, дейността ще включва следните етапи/поддейности  - предварителен анализ, разработване и внедряване, и за нея нейното осъществяване следва да бъде проведена процедура за избор на изпълнител на услугата по предоставяне на професионални съвети и консултации за предварителен анализ, разработване и внедряване на софтуертната система. Съответно, разходът за тази услуга следва да бъде посочен в т. 3 „Разходи за услуги по предоставяне на професионални съвети и консултации” от Бюджета на проекта. 

В случаите, когато проектното предложение предвижда само закупуване на готово решение - софтуерна система за управление, без да се ползват консултантски услуги, кандидатите следва да заложат разхода в т. 2 „Разходи за закупуване на дълготрайни нематериални активи (специализиран софтуер)” от Бюджета на проекта. 
ВЪПРОС № 76)

Здравейте,

Във връзка със схема - BG161PO003-2.1.12 - Покриване на международно признати стандарти и въвеждане на системи за управление в предприятията, имам следния въпрос:

В насоките за кандидатстване пише: 

- закупуване на дълготрайни материални активи (ДМА) – оборудване, машини,
съоръжения (включително компютърно оборудване, сървъри необходими за работата на
специализирания софтуер посочен по-долу), допринасящи за разработването/въвеждането
на софтуерни системи за управление на: ресурсите, работата с клиенти, производствените
ресурси или друг вид системи за управление на предприятията;
- закупуване на дълготрайни нематериални активи (ДНА) – специализиран софтуер,
допринасящ за разработването/въвеждане на съответната/ите система/и за управление на:
ресурсите (ERP система), ...

1. Под специализиран софтуер имате предвид ERP ли (в случая ние се интересуваме от ERP, а самата ЕРП е софтуерна система)? 

2. Тоест компютърно оборудване е допустимо, ако допринася за въвеждането на ЕРП?

Моля за разяснение, благодаря.

 

Стаменова

08.8.2011 г.

ОТГОВОР № 76)

1. Дейностите по закупуване на дълготрайни нематериални активи посочени в т. 2.2.3.2. от Насоките за кандидатстване включват както закупуването на съответната система за управление на ресурсите (ERP система) – готово решение, така и закупуването на друг вид специализиран софтуер, допринасящ за разработването/въвеждането на съответната система за управление на ресурсите (ERP система).

2. Закупуването на компютърно оборудване е допустимо по настоящата процедура за подбор на проекти, в случай че то представлява дълготраен материален актив (ДМА) и допринася за разработването/въвеждането на съответната софтуерна система за управление на ресурсите (ERP система).
ВЪПРОС № 77)

Здравейте,
Във връзка със схема - BG161PO003-2.1.12 - Покриване на международно признати стандарти и въвеждане на системи за управление в предприятията, имам следните въпроси:
1. Искаме да закупим ERP система. Интересува ни следното в допълнение:
"закупуване на дълготрайни материални активи (ДМА) - оборудване, машини, съоръжения (включително компютърно оборудване, сървъри необходими за работата на специализирания софтуер посочен по-долу), допринасящи за разработването/въвеждането на софтуерни системи за управление на ресурсите". Това оборудване включва ли закупуването на професионален UPS (за да не е зависим съвъра от доставчика на електричество) и на професионален рутер (за управление на мрежата, достъп до ERP)?
Моля за отговор. Благодаря.

М. Христова
08.08.2011 г.

ОТГОВОР № 77)

Специфичните допустими разходи по настоящата процедура включват разходи за закупуване и въвеждане в експлоатация (доставка, монтиране и първоначално изпитване) на машини, съоръжения и оборудване (включително компютърно оборудване, сървъри), представляващи дълготрайни материални активи, които допринасят за разработването/въвеждането на софтуерни системи за управление на ресурсите (ERP системи), и/или системи за управление на работата с клиенти (CRM системи), и/или системи за управление на производствените ресурси (МОМ системи), и/или друг вид системи за управление на предприятията.

Предвид изложеното, разходите за професионален UPS/професионален рутер са допустими по процедурата, в случай че отговарят на горепосочените изисквания.

ВЪПРОС № 78)

Здравейте,
Във връзка със схема - BG161PO003-2.1.12 - Покриване на международно признати стандарти и въвеждане на системи за управление в предприятията, имам следния въпрос:

 

Ние сме предприятие категория "малко" (45 човека). В момента адреса ни е в София, но планираме да реализираме проекта изцяло на нов адрес - в Костинброд, където ще преместим производството си. В момента не можем да посочим административен адрес там, тъй като сградата все още няма акт 16. Достатъчно ли е да посочим само Костинброд?

 

Моля за разяснение.

 

М. Стаменова

09.08.2011 г.

ОТГОВОР № 78)

Информацията, която се посочва във Формуляра за кандидатстване по настоящата процедура следва да бъде актуална към момента на кандидатстване. В конкретния случай, като място/места на изпълнение на проекта (в таблицата по т. 1 „Основни данни” от Раздел I „Описание на кандидата” и в т. 2 „Място/места на изпълнение на проекта” от Раздел II „Описание на проекта”) кандидатът следва да посочи гр. София. 

Освен това, при описание на дейностите в т. 5 от Формуляра за кандидатстване, кандидатът следва да предвиди възможността за настъпване на промяна в мястото на изпълнение на проекта, като посочи, че дейността (производството) на предприятието е в процес на преместване в гр. Костинброд. След получаване на акт 16, кандидатът следва своевременно да уведоми Договарящия орган за настъпилата промяна.

ВЪПРОС № 79)

Уважаеми Дами и Господа,

Във връзка с подготовката на проектни предложения по ОП „Развитие на конкурентоспособността на българската икономика” 2007-2013 г. по открита процедура за конкурентен подбор на проекти с определен срок за кандидатстване: BG161PO003-2.1.12 „Покриване на международно признати стандарти и въвеждане на системи за управление в предприятията” бих искал да изложа текущата ситуация и да получа отговори на зададените по-долу въпроси.

Участвам в управлението на три дружества, като на първото притежавам 30 % от капитала, на второто 70 % от капитала, а относно третото дружество – второто описано дружество притежава 100% от капитала на последното. Цитираните от мен Дружества биха искали да кандидатстват с проекти за въвеждане на ERP системи във всяко едно от тях, като всеки проект е на стойност приблизително от 150 000 лева без вкл. ДДС. Всички дружества отговарят на критериите за допустимост на кандидатите, като включително покриват изискването за реализирани нетни приходи от продажба. Второто и третото дружество осъществяват дейността си под сходен предмет на дейност, а първото е с различен предмет от другите. Желанието ми е дружествата да кандидатстват с три отделни проекта, за който при евентуално одобрение да бъдат подписани договори за безвъзмездна финансова помощ за реализирането им. 

С оглед липсата на изрична забрана в насоките за кандидатстване отделните дружества свързани по между си да кандидатстват с отделни проекти, но и с оглед спазване на разпоредбите за избягване на конфликт на интереси, ще Ви бъда благодарен да получат отговор на изложените по – долу въпроси: 

1. Допустимо ли е отделните посочени по – горе дружества да кандидатстват с отделни проекти по ОП „Развитие на конкурентоспособността на българската икономика” 2007-2013 г. по открита процедура за конкурентен подбор на проекти с определен срок за кандидатстване: BG161PO003-2.1.12 „Покриване на международно признати стандарти и въвеждане на системи за управление в предприятията”?

2. В случай, че и трите подадени проекта бъдат одобрени за финансиране, това ще доведе ли до противоречие с режима „de minimis“, тъй като сумарно трите дружества ще получат по една и съща програма безвъзмездна финансова помощ, надхвърляща сумата от 391 166 лв. без ДДС явяваща се максимална за режима „de minimis“? В този случай и трите ли дружества могат да подпишат договор за безвъзмездно финансиране? 

Благодаря Ви за компетентното сътрудничеството.

С уважение,

Кирил Божилов

10.8.2011 г.

ОТГОВОР № 79)

1. По настоящата процедура за подбор на проекти не съществува ограничение относно възможността свързани предприятия да кандидатстват с отделни проектни предложения, при спазване на всички условия, изисквания и критерии посочени в Насоките за кандидатстване по процедурата.

2. Правилата и ограниченията на режима „de minimis” (минимална помощ) се прилагат за всяко едно предприятие (по настоящата процедура - юридическо лице или едноличен търговец, регистриран съгласно Търговския закон или Закона за кооперациите) поотделно.

В конкретния случай, общият размер на безвъзмездната финансова помощ, предоставена на всяко едно от трите дружества/предприятия поотделно във връзка с процедури или индивидуални помощи, обявени в режим „de minimis” (минимална помощ), не може да надхвърля левовата равностойност на 200 000 евро (391 166 лева) за период от 3 последователни финансови години. Ако тези предприятия осъществяват дейност в отрасъл „шосеен транспорт”, общият размер на минималната помощ, предоставена на всяко едно от тях, не може да надхвърля левовата равностойност на 100 000 евро (195 583 лева) за период от 3 последователни финансови години.

